Na podlagi 10. člena Pravilnika o štipendiranju v občini Trzin (Uradni vestnik Občine Trzin št. 9/18, 12/20 in 12/23) objavljam

**JAVNI RAZPIS**

**za dodelitev športne štipendije Občine Trzin študentu**

**za študijsko leto 2023/2024**

**1. Predmet razpisa**

Predmet razpisa je dodelitev športne štipendije študentu.

Občina Trzin, Mengeška 22, 1236 Trzin razpisuje 1 (eno) športno štipendijo za študenta od 1. 10. 2023 dalje v višini 192,58 EUR mesečno. Štipendija se štipendistu izplačuje mesečno do 10. v mesecu za pretekli mesec za celotno študijsko leto in ob izpolnjevanju pogojev, ki jih dokazuje ob koncu vsakega študijskega leta, vse do izteka izobraževalnega programa za katerega je štipendijo pridobil.

**2. Pogoji in merila za pridobitev štipendije**

Občinska štipendija se lahko dodeli kandidatom, če so se prijavili na razpis, ki ga javno objavi Občina Trzin in izkažejo izpolnjevanje splošnih in dodatnih pogojev razpisa navedenih v nadaljevanju.

Splošni pogoji za kandidate za štipendijo (kot jih določa 3. člen Pravilnika o štipendiranju v občini Trzin) so, da:

* imajo stalno prebivališče v Občini Trzin,
* imajo status študenta in ob vpisu v prvi letnik študijskega programa (v skladu z zakonom o visokem šolstvu) niso starejši od 26 let,
* njihovo izobraževanje poteka neprekinjeno in redno ter od nižje stopnje izobraževanje k višji stopnji,
* niso v delovnem razmerju oziroma ne opravljajo samostojne registrirane dejavnosti,
* niso vpisani v evidenco brezposelnih oseb pri Zavodu RS za zaposlovanje,
* niso lastniki ali solastniki gospodarske družbe,
* ne prejemajo druge štipendije ali drugih prejemkov za izobraževanje po drugih predpisih,
* niso pridobili štipendije Občine Trzin za izobraževanje na isti stopnji izobraževanja.

Dodatni pogoji za kandidate za športno štipendijo (kot jih določa 8. člen Pravilnika o štipendiranju v občini Trzin) so, da:

* imajo status kategoriziranega športnika po veljavnem Seznamu kategoriziranih športnikov v Republiki Sloveniji, ki ga izdaja OKS,
* so dosegli najmanj povprečno oceno 3,00 – dijaki ali 7,00 študenti,
* so dejavni v društvenem, kulturnem, socialnem ali športnem življenju Trzina (prostovoljno delo) ter
* izkazujejo izjemni športni dosežek v zadnjih dveh letih na svetovnih, mednarodnih in državnih tekmovanjih.

Status kategoriziranega športnika po veljavnem Seznamu kategoriziranih športnikov v Republiki Sloveniji, kandidati izkazujejo s potrdilom, ki ga izda Olimpijski komite Slovenije.

Povprečno oceno kandidati izkazujejo s predloženim dokazilom o uspehu v preteklem šolskem ali študijskem letu, upošteva se povprečna ocena vseh številčno izraženih končnih ocen preteklega šolskega ali študijskega leta.

Dejavnost v društvenem, kulturnem, socialnem ali športnem življenju Trzina (prostovoljno delo) kandidati izkazujejo:

* z izjavo Občine Trzin ali javnega zavoda, katerega ustanoviteljica je Občina Trzin, da je kandidat vsaj v zadnjih dveh letih aktivno sodeloval pri izvedbi dogodkov oziroma drugih dejavnosti v njuni izvedbi ali
* z izjavo društva, s sedežem v občini Trzin, da je kandidat vsaj v zadnjih dveh letih aktivno sodeloval pri izvedbi dogodkov oziroma drugih dejavnostih v njegovi organizaciji in o članstvu kandidata v društvu v vsaj zadnjih dveh letih.

Za izjemni športni dosežek velja dokazilo o dosežkih na svetovnih, mednarodnih in državnih tekmovanjih, ki se točkujejo kot sledi iz tabele:

|  |  |
| --- | --- |
| Raven športnega tekmovanja | Število točk |
| 1. mesto, ekipno ali posamično |  |
| Svetovno tekmovanje | 12 |
| Mednarodno tekmovanje | 10 |
| Državno tekmovanje | 08 |
|  |  |
| 2. mesto, ekipno ali posamično |  |
| Svetovno tekmovanje | 10 |
| Mednarodno tekmovanje | 08 |
| Državno tekmovanje | 06 |
|  |  |
| 3. mesto, ekipno ali posamično |  |
| Svetovno tekmovanje | 08 |
| Mednarodno tekmovanje | 06 |
| Državno tekmovanje | 04 |

V primeru večjega števila kandidatov se kot prednost pri izbiri šteje:

- višje število doseženih točk za izjemni športni dosežek iz prejšnjega odstavka tega člena,

- v primeru enakega števila točk ima prednost kandidat z višjo povprečno oceno.

**3. Rok in način prijave**

Vlogo z vsemi obveznimi dokazili kandidati oddajo do vključno **30. oktobra 2023** v zaprti ovojnici z oznako **»NE ODPIRAJ – ŠPORTNA ŠTIPENDIJA«** na naslov **Občina Trzin, Mengeška cesta 22, 1236 Trzin.**

Obrazec »Vloga za dodelitev športne štipendije« je na voljo v vložišču Občine Trzin oziroma je objavljen na spletni strani Občine Trzin ([www.trzin.si](http://www.trzin.si)).

Vlogi na razpis je treba obvezno priložiti vsa našteta dokazila:

* izjavo v zvezi z izpolnjevanjem splošnih pogojev iz 2. člena tega razpisa,
* dokazila o izpolnjevanju dodatnih pogojev iz 2. člena tega razpisa:
* dokazilo o statusu kategoriziranega športnika, po veljavnem seznamu kategoriziranih športnikov v Republiki Sloveniji, ki ga izdaja Olimpijski komite Slovenije,
* dokazilo o vpisu v tekoče šolsko leto,
* dokazilo o učnem uspehu v preteklem letu,
* potrdilo o vključevanju v delo trzinskih društev in organizacij v zadnjih dveh letih,
* dokazilo o izjemnih športnih dosežkih v zadnjih dveh letih na svetovnih, mednarodnih in državnih tekmovanjih,
* življenjepis,
* kandidati, ki se izobražujejo v tujini morajo priložiti dokazilo o akreditiranosti izobraževalne ustanove in akreditiranosti izobraževalnega programa, prevod dokumentacije ter ustrezno primerjavo vrednotenja uspešnosti študija v tujini z ocenami oz. vrednotenjem RS in dokazilo o trajanju dodiplomskega oziroma podiplomskega študijskega programa v tujini,
* za kandidata, ki ni polnoleten, podpiše vlogo tudi njegov zakoniti zastopnik.

Informacije glede razpisa lahko kandidati dobijo na oddelku družbenih dejavnosti na telefonski številki: 01/564 45 44 ali na [info@trzin.si](mailto:info@trzin.si) .

**4. Izbirni postopek**

V skladu s 17. členom Pravilnika o štipendiranju v občini Trzin bo pristojna komisija odpirala prejete vloge dne 8. 11. 2023. Kandidati bodo o izidu javnega razpisa obveščeni s sklepom, ki ga, v roku 8 dni od predloga komisije za dodelitev štipendije, izda občinska uprava Občine Trzin. Zoper sklep je v roku 8 dni od prejema možen pisni ugovor pri županu Občine Trzin.

Medsebojna razmerja med Občino Trzin in štipendistom se uredijo s pogodbo, ki jo v imenu občine s štipendistom sklene župan. Za štipendista, ki ni polnoleten, podpiše pogodbo tudi njegov zakoniti zastopnik. Vzorec pogodbe je sestavni del razpisne dokumentacije.

|  |  |  |  |
| --- | --- | --- | --- |
| Datum: 2. 10. 2023 |  |  | Župan |
| Številka: 110-0004/2023-1 |  |  | Peter Ložar, l. r. |

Posredovati:

* spletna stran Občine Trzin ([www.trzin.si](http://www.trzin.si)), 2. oktober 2023,
* Uradni vestnik Občine Trzin, 2. oktober 2023,
* obvestilo o razpisu v Odsevu, oktober 2023:

*Občina Trzin obvešča, da je 2. 10. 2023 na spletni strani* [*http://www.trzin.si*](http://www.trzin.si) *in v Uradnem vestniku Občine Trzin objavila Javni razpis za dodelitev štipendij za nadarjene/manj premožne/športne štipendije dijakom/študentom za šolsko/študijsko leto 2023/24. Rok za oddajo vlog je 30. 10. 2023.*